LidanRubinov/Halacha-QA huggingface dataset:
שאלה: דיני הרחקות בין בעל לאשה: 1. האם בימים האסורים, כאשר בני הזוג נמצאים בשבת בחברת המשפחה, מותר לגבר להעביר לידי אשתו את כוס הקידוש תוך הקפדה שלא יגעו זה בזו (כאשר אם הוא מניח את הכוס על השולחן זה בולט לעיני כולם)? 2. כמו כן, האם מותר להעביר תינוק מאחד לשני (בלי לגעת) כאשר נמצאים בחברת אנשים אחרים? 3. האם מותר לשבת בשתי קצוות של ספה כשבאמצע משחקים ילדים קטנים (שוב, בנוכחות של אנשים אחרים כאשר אין מקום אחר לשבת וסתם לעמוד נראה מוזר ותמוה)?
תשובה: 1. עדיף לא להגיע למצב כזה, והחכם עיניו בראשו שהדבר לא יבלוט ויבייש אותו ואת אשתו. 2. אם התינוק כבר מושיט יד לשני מותר להעבירו. 3. אם האשה ישבה קודם יש מקום להתיר.
שאלה: חלום שבני חלם: בני חי בארה"ב כבר שנתיים בשבוע שעבר הוא חלם חלום וסיפר לי ומאז החלום מטריד אותי. הוא עמד עם אדם נוסף (לא מוכר) והאיש לוקח תרנגולות ותולש להם את הראש. כשבני התחיל ללכת תרנגולת כרותת ראש רצה אחריו וניסתה לתפוס את רגלו ובסוף היא תפסה את רגלו בזמן שהוא ניסה לעלות במדרגות, במשך כל הזמן שהתרנגולת רדפה אחריו יצא לה דם מהראש הכרות וכשהיא תפסה את רגלו לבסוף היא צנחה ומתה. החלום מאוד מטריד אותי ואשמח לקבל פירוש מכבוד הרבנים.
תשובה: תרנגולים בחלום רומזים לאנשים. משמעות הראש הקצוץ הוא שאין להם כח רוחני וכל יכולתם היא רק גופנית חיצונית בלבד. ומה שהיא תופסת בחלום את הרגל הכוונה שיש לה יכולת לפגוע רק ברגל שעניינה תחתית הגוף, אבל גם זה בצורה מאוד מוגבלת. ובע"ה ד' ייטיב את החלום ויהיה לברכה.
שאלה: טבילה עם יד מגובסת: אשה שיש לה גבס על היד למשך כ6 שבועות, האם יש לה אפשרות לטבול?
תשובה: הפתרון הטוב ביותר והנכון ביותר הוא להוריד את הגבס למשך הטבילה ולהחזיר מיד. אם אין אפשרות להחזיר לבד אז ללכת לקופת חולים שישימו חדש. אם אין אפשרות כזו - השאלה כמה שמן נשאר עד להורדת הגבס לאחר הטבילה. אם נשאר זמן ממושך, אפשר לטבול עם הגבס כמו שהוא, ואם הוא מתקלקל ללכת למרפאה ושישימו חדש.  מקורות: שו"ת הר צבי יו"ד סימן קסה, שו"ת ציץ אליעזר חלק ד סימן ט  בהצלחה רבה, ורפואה שלמה.
שאלה: תמונות של צדיקים: האם יש עניין לתלות בבית תמונות של צדיקים? ואם כן, אם אפשר לצרף מקורות.
תשובה: כך נהגו ישראל, לתלות תמונות של צדיקים. ומצאו אסמכתה והיו עינך רואות את מוריך. בגמ' מסופר על המעלה של ראיית פני צדיקים ועל המעלה בהמנעות מלראות פני רשעים. בגמ' מדובר לא על תמונות אלא על ראייה חיה. אולם גם תמונות יש בכך עניין.
שאלה: להסתכל סתם על אישה: האם מותר להסתכל על אישה שלא על מנת להנות מיופיה?
תשובה: להסתכל ממש - ראוי שלא, כי ההגדרה של שלא על מנת להנות מהיופי היא הגדרה דקה, אבל לראות בדרך ארעי מותר.
שאלה: לברך ברכות בין שמונה עשרה לחזרת הש"ץ: האם מותר לברך ברכות "אשר יצר", או ברכת "עושה מעשה בראשית", "שכוחו וגבורתו מלא עולם", בין תפילת שמונה עשרה לחזרת הש"ץ או בין תפילת שמונה עשרה לתחנון?
תשובה: בין שמונה עשרה לחזרת הש"ץ ודאי מותר, כי כבר סיים את תפילתו. בין חזרת הש"ץ לתחנון, אמנם יש עניין לא להפסיק אבל פה שזו מצווה עוברת, שהבריק פתאום ברק או הרעים רעם - לכן צריך לברך.
שאלה: מה מברכים על מלפפון חמוץ: מה מברכים על מלפפון חמוץ שכן בתהליך החמצתו השתנתה צורתו?
תשובה: מאחר וניכר שהוא מלפפון לא נקרא שנשתנה צורתו  שולחן ערוך אורח חיים, רב, ז. ומשנ"ב מב. ואף שנכבשו ונעשו חמוצים, מאחר שדרך לאוכלם גם כך ברכתן בורא פרי האדמה  שולחן ערוך אורח חיים, רה, א. ומשנ"ב ד.
שאלה: ברכות השחר לאישה לאחר לילה ללא שינה: האם אישה צריכה לברך את ברכות התורה ואלוקי נשמה לאחר לילה שלא ישנה בו בכלל?
תשובה: יש מחלוקת בין חכמי הספרדים והאשכנזים. לספרדים, יש לברך ברכות השחר וברכות התורה גם אם לא ישנו בלילה, ואין הבדל בין אנשים לנשים. לאשכנזים, אין לברך את ברכות השחר למי שלא ישן, ורק את ברכות התורה אפשר לברך.
שאלה: להתפלל בשם האמא או האבא: כשאני מתפללת להצלחת ילדי בהדלקת נרות או במקומות קדושים, האם עלי לומר לדוגמא - שרה בת רבקה, או שרה בת אברהם, מתי משתמשים בשם האמא ומתי בשם האבא?
תשובה: על חולה נהגו להשתמש בשם האמא, על דברים אחרים בשם האבא.
שאלה: גרושים לאחר בגידה: אישה שבגדה בבעלה ולאחר שנתים התגרשה והתחתנה עם הגבר שאיתו בגדה. היום הזוג יודע שהם אסורים אחד לשני. 1. האם זוהי עילה לגרושים? 2. האם מגיע לאישה מזונות לאחר הגרושים?
תשובה: 1. על פי דין תורה, אשה נשואה שבגדה בבעלה והייתה עם איש אחר, אסורה הן על הבעל והן על הבועל. ואף אם עברה על איסור זה ונישאה לבועל (שאיתו היא בגדה), אסור לה להישאר נשואה לו אפילו אם יש לה כבר בנים ממנו. לכן עליהם לפנות לבית הדין כדי להתגרש (על פי שולחן ערוך אבן העזר סימנים י"א וקע"ח). נמצא שבנידון שאלתך, לא מדובר כאן על עילה לגירושין אלא על חובת גירושין. 2. מזונות לאשה מגיעים כל זמן שנשואה היא לבעלה אולם מרגע שהתגרשה לא מגיע לה שום מזונות. עם זאת, ייתכן ויתחייב הגרוש במזונות המגיעים לילדיו (עד גיל 18) מאותה אשה לאחר הגירושין, ובפרט אם האשה מחזיקה בהם. ודבר זה צריך להיות מוסדר דרך בית הדין הרבני במסגרת תהליך הגירושין. הרב אברהם אחיה שוקרון
שאלה: צער הריגת צמחים: אם יש לי צמחים בחצר ואני רוצה להרוג אותם, לשרוף אותם, האם זה יהיה צער בעלי צמחים, כי לצמחים גם כואב?
תשובה: הגדרת צער בעל חיים, היינו רק דבר שיש בו נשמה של חיים, צמח הוא חי אבל אין בו נשמה. אולם יש איסור מדין "בל תשחית" אסור להשחית כל בריאה של הקב"ה בעולם אלא לצורך, אבל סתם השחתה אסורה. בברכת התורה והארץ הרב יהודה הלוי עמיחי מכון התורה והארץ כפר דרום אשקלון
שאלה: הורים של בעלי: יש לנו בעיה שמטרידה אותי ואת בעלי כבר הרבה שנים. חמי וחמותי הם אנשים מבוגרים, חמותי מבוגרת, אשה לא בריאה שחולה במחלת הסכרת, הם מנוצלים מידי יום ביומו מגיסתי (אשתו של אח של בעלי) ומאמה שאינה טורחת כלל וכלל לקחת עול על גידול הנכדים. הם מנצלים את טוב ליבם "עד זוב דם" בטיפול בילדיהם ממש בכל יום, בעריכת קניות על חשבון ההורים של בעלי ובכל דבר שאפשר לנצל. אנו, שנפגשים עם חמי וחמותי אחת לשבוע כדי שיראו את הנכדים, קשה לנו לראות בניצול היומיומי ולשמוע בכל פעם את הכאב שעולה מגרונם. ניסינו לדבר פעם פעמיים על ליבם של ההורים כדי שישכנעו את גיסי וגיסתי לקחת על עצמם את האחריות המתבקשת מהורים, כמו לקחת ביביסיטר על חשבונם ולערוך קניות על חשבונם. יש לציין כי שני בני הזוג עובדים ויוכלו לממן מכספם את מה שכל הורה צריך לממן מכספו), אך ההורים של בעלי הם אנשים ותרניים ומכיוון שאין להם אומץ לעמוד מול גיסתי ומול אמה, הם סופגים את הכל. מה לדעתכם עלינו לעשות מכיוון שההורים של בעלי משדרים מצוקה ולא נראה כי הם מסוגלים להיחלץ מזה בכוחות עצמם? וברוח הדברים תומכת ומגבה את פעולות ביתה, אמה של גיסתי שמשדרת לה כי ניצול הוא מקובל וכדאי ויש להמשיך בדרך זו. הורי בעלי הם אנשים ותרנים שוחרי מסורים למשפחתם אך נאמר לנו על ידם כי הם היו צריכים לגור רחוק מגיסתי כי קשה להם עד כדי כך שכבר הם רואים בגידול הנכדים (הילדים של גיסי וגיסתי) עול ואין להם כוחות יותר. חשוב לציין, שאין לנו קשר גם לא טלפוני עם אח של בעלי ואשתו בגלל שאיננו מסוגלים לראות התנהגות זו כלפי חמי וחמותי שהם אנשים מסורים למשפחתם. אנו תקווה כי ימצא פתרון מהיר כי אנו ממש רואים בזה בבחינת פיקוח נפש, כמו שציינתי חמותי אשה מבוגרת וחולה בסכרת. בברכת שבת ומקווה שתחזרו אליי במהרה הכלה הכואבת
תשובה: לא לכל דבר יש פיתרון. האנשים העיקריים שיכולים לטפל בענין זה הסבא והסבתא. אתם לא יכולים לשים גבולות במקומם. אני מציע שתדברו עם החם והחמה, שידברו עם רב או אדם גדול אחר שהוא ידריך אותם כיצד לתת גבולות לילדים. אם הגיס והגיסה שלכם לא רואים בכך קלקול מוסרי אני לא רואה כיצד ניתן להוכיח אותם על כך. לכן סתם לעורר מריבה סביב זה לא יביא תועלת. בשורות טובות.
שאלה: החלפת שם שאני לא מתחברת אליו: שמי אודיה. מגיל קטן אני לא מתחברת לשמי, מתקשה להזדהות עימו (לחתום בשמי, למשל, לומר את שמי - זה לא מרגיש חלק ממני). הרבה זמן אני רוצה להחליף שם אבל שמעתי שזה לא דבר של מה בכך. רציתי להתייעץ אם כדאי בכל זאת להחליף שם או להשאיר את המצב כמו שהוא?
תשובה: אם השם הוא אודה י-ה, הוא שם טוב ואין צורך להחליפו, ואם השם מפריע אפשר להוסיף שם נוסף בעל משמעות טובה ולבקש להתברך ע"י אבא שיעלה לתורה ולברך אותך ליד הס"ת.
שאלה: מעשר כספים שלא ירד בהוראת קבע: אני בת 17.5 חתמתי על הוראת קבע כמעשר כספים ולאחר מספר חודשים גיליתי שהכסף לא ירד, כי חשבון צעיר לא יכול להתחייב להורדות קבועות. 1. האם עליי להחזיר את כל החודשים בהם כספי המעשר לא ירדו? 2. במשך כל החודשים הללו נשלחו לי עיתונים ומתנות מה לגביהם?
תשובה: 1. אם את יכולה להחזיר את כספי המעשר שלא ירדו, אז תחזירי. 2. לא הבנתי מה כוונתך, ואם כוונתך שבעקבות חתימת הוראת הקבע קבלת מתנות ועיתונים מהגוף שאליו חתמת את הוראת הקבע, אין צורך להחזירם.
שאלה: ניסיון להבין מקרה שאירע: השאלה שלי בעצם עוסקת בניסיון להבין את מהלכיו של הבורא. אפרט: הכלבה שלי חלתה ולקחתי אותה לווטרינר, שהודיע לי שמצבה חמור ושהיא חייבת לעבור ניתוח מיד, אחרת - תמות. ביקשתי שינתח אותה, וסיכמתי איתו על ת שכרו בתשלומים. הוא שינה את טעמו, לאחר שכבר לקח את הכלבה ודרש את כל הסכום מראש (2,000), ואני הסכמתי שיקח רק מקדמה ואת היתרה יקבל בהמשך. הוא סירב, בטענה שכבר רימו אותו הרבה אנשים, אשר על כן הוא רוצה את כל הסכום מייד. אני הסכמתי לתת לו את פרטיי האישיים: ת.זהות, טלפון, כתובת, כרטיס אשראי, אבל כל זה לא הספיק לו. ניטש ביננו וויכוח, שבסופו הא הציב לי אולטימטום שאם לא אשלם לו את כל הסכום מראש, הוא לא ינתח את הכלבה, ורק ייתן לה אנטיביוטיקה ושאבוא לקחתה. שאלתי אותו אם יש לה סיכוי ללא הניתוח והוא ענה שלא. בשלב הזה אני עצמי כבר הייתי מותשת מהוויכוח ואמרתי לווטרינר שאני מאמינה באלוהים ושגורלה של הכלבה שלי ייקבע ע"י אלוהים ושיעשה מה שהמצפון שלו מורה לו. הבוקר - התקשרה אשתו של הווטרינר והודיעה לי שהם ביצעו בכלבה שלי "המתת-חסד". אני מבקשת לציין שבמשך כל תקופת חולייה של הכלבה -כשבוע - התפללתי לאלוהים וביקשתי ממנו להציל את הכלבה. מה שאני מנסה להבין הוא - מדוע תפילתי זו לא נענתה, זאת כאשר רוב הבקשות שלי והתפילות שלי לבורא עולם נענות על ידו?
תשובה: למרות שכל תפלה פועלת. לא כל התפלות מתקבלות בדיוק כפי מה שאנו רוצים. אין לדעת מה מתרחש מאחרי הפרגוד. יתכן שהקב"ה כאבא רחמן מייסר אתכם בממונכם ולא בגופכם ממש. תשמחו בחלקכם.
שאלה: לברך על החזרת מזוזה שנפלה: מזוזה שנפלה ולא היתה במקומה כשבוע, האם בעת החזרתה יש לשאת ברכה מסוימת?
תשובה: יש לברך "על קביעת מזוזה" לפני שמחזירים אותה.
שאלה: האם יש שם ה  בפסוק מסוים: האם המילה "צבאם" בפסוק בישעיה מ,כ"ו מהווה שם ה? הנה הפסוק: "שאו-מרום עיניכם וראו מי-ברא אלה, המוציא במספר צבאם לכלם, בשם יקרא, מרב אונים ואמיץ כח, איש לא נעדר".
תשובה: לא, הכוונה לכוכבים ולמזלות שבמרום. הרב יאיר וסרטיל
שאלה: שמיעת שירים שהורדו: פעם הייתי מוריד הרבה מאוד שירים מהאינטרנט והחלטתי להפסיק ע"פ פסקים רבים של רבנים שאוסרים. אבל עכשיו יש לי מלא שירים שכבר הורדתי - האם מותר לי לשמוע את מה שכבר הורדתי? יש לציין שיש לי הרבה שירים "יחידים" ולא דיסקים שלמים ככה שאין מצב שאני אקנה את הדיסקים.
תשובה: בדיעבד, לאחר שכבר הורדת, אם אתה בטוח שהם התייאשו ממך, וכגון שהורדת שירים לפני זמן רב, מותר לך להמשיך לשמוע אותם. הרב ניר אביב
שאלה: עלייה לקבר ביום הפטירה: מה המקור לעלייה לקברי ההורים ביום הפטירה?
תשובה: מובא ברש"י בסוף יבמות (דף קכב ד"ה תלתא ריגלי) שבתשובות הגאונים כתוב שביום שמת אדם גדול היו אנשים עולים לקברו, ולכן אנשים שעולים לקברם של הוריהם זה משום כבוד ההורים.
שאלה: ללכת עם שיער פזור: האם מותר לפזר את השיער כאשר הוא לא נוגע בכתפיים, זאת אומרת, שהוא קארה, האם זה נחשב חלק מהצניעות או חוסר צניעות? אם יש הלכות שיער אני אשמח אם תכתוב לי את האתר.
תשובה: בדרך כלל לא ראוי לפזר את השער. יש דעה שמה שכתוב שביזו את האשה הסוטה בכך ש"ופרע את ראש האשה" לא היה רק על ידי הורדת כיסוי הראש אלא גם שפיזר את שערה שלא יהיו קלועות, מכאן שפיזור השער נחשב ביזוי. אמנם אם השער קצר ולא מגיע לכתפיים לא נראה שיש בזה בעיה.
שאלה: האם ה  מעניש אותנו בגלל ההקפאה: האם מותר לחשוב שה מעניש אותנו בגלל שהמדינה מקפיאה את ההתישבות ולכן יש הקפאת הגשם?
תשובה: הנה יורד גשם. היזהר מפרשנות מסוג זה של דרכי ה', הן נעלות ונעלמות מאתנו. היה תמים עם ה' אלהיך.
שאלה: רכישה באינטרנט מגוי בשבת: האם מותר להזמין מוצר מסויים מחנות של גויים באינטרנט, כאשר אני מבצע את ההזמנה במוצ"ש על פי שעון ישראל אבל בארץ של המוכר עוד לא יצאה שבת ואני יודע שהוא ישלח לי את המוצר בשבת (על פי השעון שלו)?
תשובה: אין בעיה, כי הגוי לא מצווה.
שאלה: שאילת לקרובות משפחה: ידוע לי שבקשרי עבודה, מותר רק שאלות שהן בגדר נימוס, כדוגמת בוקר טוב וכדומה. מה לגבי בנות משפחה, אשת אח, דודה. האם מותר לי לשאול אותה מה שלומה ולהרחיב מעט יותר בדיבור?
תשובה: לעולם יהא אדם. יש להתייחס כראוי לקרובי משפחה עם שמירת הגבולות.
שאלה: לתת סוכריות לילד קטן ללא אישור הוריו: האם זה נכון שאסור לתת לילדים סוכריות וממתקים ללא רשות מהוריהם? אם כן, מה המקור להלכה זו והאם היא מחייבת בימינו? אני שואלת מכיוון שאני מוצאת שהילדים שלי מקבלים המון סוכריות, כמעט בכל מקום שהם הולכים אליו: במוסדות החינוך, בת"ת אחה"צ, בבית הכנסת ועוד. האם אני יכולה להגיד לכולם שאסור להם, על פי ההלכה לעשות זאת בניגוד לרצוני? כמובן שכבר ביקשתי יפה, הסברתי את הנזק שבכך וביקשתי שוב, שיפסיקו, אבל זה לא עוזר.
תשובה: ההורים דואגים לבריאות של הילד, שלא יסתם לו התיאבון לארוחת הערב ולא יאכל בריא ולכן אסור, ומי שנותן לילדים סוכריות פוגע במהלך החינוכי של ההורים ויש בזה גם איסור הלכתי.
שאלה: לשקר בכדי להינצל: זלמן מלמד, תבורך, כתוב בעשרת הדברות לא לשקר ואני משתדלת ככל יכולתי לא לעשות זאת אך לפעמים אני עושה זאת בגלל שיש לי חברות שאחת חילונית והשנייה ערביה והן מכריחות אותי לבוא והערביה מכריחה אותי לאכול אצלה אז אני משקרת וזה לצורך צניעות והצלה, אני יודעת שאסור לשקר אבל בשביל שלא יכריחו אותי לאכול אצלה ולהסית אותי נגד הדת אני נאלצת לשקר כי כשהייתי אצלה החברה הערביה החילונית ניסתה להסית אותי על הדתיים והדת וכשהתחילה לדבר היא נחנקה ולא הצליחה להשלים את דבריה(היא בעצמה נבהלה כי היא יודעת שהקב"ה מנע ממנה להסית אותי), (חוץ מזה אני לא משקרת בדברים אחרים). אז האם זה ר? האם הקב"ה סולח לי ומבין אותי?
תשובה: איני יודע למה את מתכוונת שאת צריכה לשקר, במה זה מתבטא? לא הסברת למה את צריכה להתחבר עם כאלה שמנסים להשפיע עליך לרעה. ולמה לא תתחברי עם כאלה שישפיעו עליך לטובה. ותתרחקי ממי שמנסה להסית אותך מהתורה.
שאלה: חזן בשנת אבל בשבת לפני היארצייט: אני נוהג כל שנה בשבת שלפני היורצייט של אבי להיות שליח צבור בכל תפילות השבת. לפני חודש נפטרה אימי וכעת אני בשנת אבל. כיצד עלי לנהוג השנה בשבת זו?
תשובה: מותר לך לעבור לפני התיבה.
שאלה: שיחזור עורלה: לאחרונה קראתי על הליך רפואי הנועד לשיחזור העורלה. התהליך יכול להיות כירורגי וקצר או חיצוני וממושך. ישנם מספר סיבות לביצוע הליך שכזה, חלקן רפואיות. לפי ההלכה, ליהודי כשר שנימול בעבר ועורלתו האמיתית הוסרה, האם ישנה בעיה לביצוע הליך שכזה?
תשובה: הדבר אסור. יהודי צריך להישאר מהול.
שאלה: להוציא אחרים בהבדלה למי שהבדיל: אם כבר הבדלתי ולאחר מכן התבקשתי לעשות הבדלה נוספת למשפחתי, האם מותר לי לעשות הכל פעם נוספת וזה לא ברכה לבטלה?
תשובה: מותר לברך שוב להוציא אותם ידי חובה.
שאלה: מגבון מקבל טומאה?: האם מגבון לח הוא דבר שמקבל טומאה (לעניין דיני כתמים)? אם הוא כמו נייר טואלט- דינו שאינו מקבל טומאה למיטב ידיעתי, אם הוא כמו בד -יש להניח שכן. האם יש הבדל בעובי של המגבון? יש מגבונים של תינוקות שהם מאוד עבים ויש מגבונים דקים יותר. אם יש הבדל בתשובה- אנחנו ספרדים ופוסקים עפ"י הרב עובדיה.
תשובה: לפי רוב הפוסקים מגבון אינו מקבל טומאה, ולכן אם אשה רואה עליו כתם בניגוב יש מקום להקל. כמובן שדבר זה תלוי בכמות הדם שהיא רואה על המגבון ונתונים אחרים ולכן יש תמיד צורך להתייעץ עם רב בכל שאלה מסוג הזה.
שאלה: לברך על נרות שבת מאוחר: האם הבעל יכול להדליק בזמן נרות שבת והאשה תברך עלהם לאחר שעה או שעתיים (מפני שהיא ישנה)?
תשובה: אם האישה לא יכולה לברך בזמן ההדלקה, הבעל יכול לברך ולהדליק.
שאלה: פשטידה עם בצל חלבי שחוממה במיקרוגל בשרי: חתכנו בצל בסכין חלבית. הכנו מהבצל פשטידה וחיממנו את הפשטידה במיקרוגל בשרי באותה צלחת יחד עם קציצות עוף. מה יש לעשות עם המיקרוגל והצלחת? את הבצל גיררנו בפומפיה - האם היא נהפכה לחלבית?
תשובה: הצלחת והפומפיה טעונות הגעלה, והמיקרוגל צריך הכשרה.
שאלה: הכנת קטורת בימינו: האם מותר להכין קטורת עם שינויים בכמויות או בתוספת חומרים אחרים? כמו כן - מותר לשרוף אותו אם נעשה שלא לשם קטורת?
תשובה: אם לא עושה במתכונת הקטורת, אלא משנה בסממנים, אין איסור. וכן אם אינו עושה להריח אלא להתלמד.
שאלה: אכילת פירות בפרדס: האם יש עניין גזל גניבה בקטיפת פירות מעץ בפרדס ואכילה במקום? ומה דין פירות שנשרו מהעץ והם על הארץ, האם מותר לאוכלם?
תשובה: ודאי שהאיסור החמור של גזל חל גם על פירות בפרדס וגם אם אוכלים במקום. כל ההיתר של אכילה אמור רק על פועל שעובד בפרדס במלאכות מאוד מסויימות בשלב מסויים של הגידול, וגם אז יש דינים מה מותר לו לקחת. לגבי פירות שנשרו על האדמה, יש צורך במספר תנאים על מנת שיהיו מותרים: א. שהבעלים ידעו בנפילתם. (ובגמ' מפורש שיש מספר עצים מאוד נשירים שבעל הבית ודאי יודע שנפלו הפירות אבל בסתם עץ לא אומרים כן). ב. שזהו פרי ש"נמאס עם נפילתו", הוי אומר שלאחר שנפל לא מרימים אותו כיון שהוא נפגע בנפילה (כגון, תאנה בשלה). ג. שהבעלים לא שם גדר סביב, כיון שאז מגלה דעתו שלא מתיאש כלל מהפירות. במקרה שהפירות נופלים לרחוב לרה"ר נראה שאם תנאי א' קיים יתכן מאוד שבל הבית מתיאש מהם ויהיה מותר לקחתם. מקורות: ב"מ כא':, שו"ע חו"מ רס' ובט"ז שם. הרב ישראל גנץ
שאלה: מזוזה: תוך כמה זמן אני צריך להחליף מזוזה?
תשובה: למה להחליף מזוזה? רק מזוזה פסולה מחליפים. נוהגים לבדוק את המזוזה פעמיים בכל 7 שנים.
שאלה: בגדים קרועים לאחר שבעה: מה מותר לעשות עם בגדים קרועים לאחר שמסיימים שבעה?
תשובה: תיאורטית אפשר "לשלול" בלשון ההלכה, כלומר, לתפור אותם בתפירה גסה ולא אומנותית, כך שיוכל להשתמש איתם לטיולים, עבודה וכדומה. אך לא תפירה שטובה לאירועים מכובדים, ואין חיוב לזרוק אותם.
שאלה: להתחתן במוצאי י"ז בתמוז: האם תאריך החתונה 29.6.2010, זה יוצא צאת צום י"ז בתמוז, הוא תאריך עברי כשר לחתונה? בעלי לעתיד אשכנזי מצד אימא ומרוקאי מצד אבא.
תשובה: ניתן לישא אשה בתאריך זה.
שאלה: ליווי בת בלילה ולהישאר בבני עקיבא: 1. האם מותר לי ללוות בת הביתה בשעה מאוחרת מאוד? כוונתי שהיא מבקשת ליווי כי היא מפחדת ללכת לבד הביתה בלילה (זה באמת דבר מסוכן בעיר שלנו). זה קורה כמעט כל ליל שישי שאני מלווה מישהי, אז אבקש התייחסות לאופן חד פעמי ואופן קבוע. עלי לציין שאני בן חמש עשרה. 2. אני מרגיש שבני עקיבא לא מקדמת אותי מבחינה רוחנית (הסניף שלנו מאוד על רמה אך הוא לא מקדם אותי), יש בי צד שאומר לעזוב את התנועה (למרות שאני מאמין בה וכו ), אך אני לא רוצה לעזוב מכיוון שאני עוד מעט אהיה שם מדריך ובהדרכה אני יכול לעזור מאוד לנערים אחרים. האם בכל זאת לעזוב או להישאר למען נערים אחרים?
תשובה: א. לא ללוות לבד בת. תלכו לפחות שני בנים בליווי של הבת. ב. אם אתה לא מרגיש שזה פוגע בך רוחנית ואין לך היהורים בבנות וכד', תשאר בבני עקיבא ותהיה מדריך. זה יבנה גם אותך וגם את החניכים שתדריך אותם.
שאלה: מכירת מוצר שיוצר עבור אחר: אני מתפרנס כמתכנת מחשבים עצמאי, וגובה ת לפי שעת עבודה. לאחרונה הוזמנה ממני תוכנה בכמה אלפי ש"ח בודדים, שלדעתי אוכל למוכרה לאחרים. אמנם מעצמי לא היייתי יוצר את התוכנה בכדי לשווקה, אולם עתה שהיא כבר קיימת נראה לי שאפשר למכור אותה לגופים נוספים במחיר שהוא נמוך באופן משמעותי מזה ששילמו המזמינים הראשונים. האם ראוי לעשות כן או שמא אין לי למכור 2 תוכנות מאותו הסוג כלל? האם הת על עבודתי כוללת גם את זכויות היוצרים עליה?
תשובה: תלוי מה הם הזמינו ממך. אם הזמינו ממך "שירות", כגון: שרצו שתתן מענה לצרכים מסויימים שלהם אז הם קנו שירות ולא את זכויות היוצרים. אך אם הזמינו ממך את התוכנה עצמה הרי שהתכוונו גם לזכויות היוצרים ואין לך רשות למכור ללא רשותם. אגב, גם אם הזמינו ממך רק שירות וזכויות היוצרים נשארו שלך, במידה והם ינזקו מכך שתמכור, כגון: שהתוכנה תגיע למתחרים שלהם, אסור לך למכור מדין יורד לאומנותו של חברו. הרב ניר אביב
שאלה: מה ההבדל בין מעשר לצדקה: אבקש לדעת מה ההבדל בין מעשר לבין צדקה? הניתן להחליף ביניהם?
תשובה: מעשר כספים אין בזה חיוב גמור אלא מנהגים של עדות שונים ותלוי ברצונו של אדם, ואילו מעשר עני מגידולי קרקע הוא חיוב גמור. לפירוט יותר נא לשלוח פירוט והסבר למה הכוונה.
שאלה: להקדים אזכרת השלושים לפטירת אימי : אימי נפטרה ביום י"ד בטבת תש"ע. עוד באותו יום החלנו לשבת שבעה. האם ניתן להקדים את האזכרה והסעודה של השלושים ביום אחד?
תשובה: אם יש צורך בדבר, מותר.
שאלה: איך זה מסתדר שישו עלה השמיימה: בדיוק נתקלתי באיזה שאלה שמישהי כותבת שישו עלה השמיימה לעיני קהל רב. הייתכן דבר כזה? ומה זאת אומרת עלה השמיימה? זה נראה מופרך לגמרי. מראש
תשובה: תכונה נפוצה וידועה של הנצרות היא העתקתה מהיהדות דברים רבים בצורה מגושמת ונמוכה (על כך ניתן לעיין בספר הכוזרי א, קיג וג, ח-ט). נראה שאף הדברים שיש"ו עלה לשמים מהווים חיקוי שטחי של מה שכתוב בתורה שמשה רבנו עלה להר סיני ושם היה עם ה'. וכיון שהנצרות תופסת את ה' כמי שנמצא בשמים ולא בארץ, מתוך הבנה שטחית בפסוקים כמו "השמים שמים לה' והארץ נתן לבני אדם", אזי היא מספרת על כך שגם יש"ו עלה לשמים. וכמובן המושג שמים בפסוק זה אינו מכוון לשמים הפיזיים, ה' אינו נמצא בין העננים או בין הכוכבים, אלא המושג 'שמים' מתייחס לכך שהקב"ה נבדל מהבריאה, הוא משגיח עליה ומאיר אותה באורו, ויחד עם זאת הוא מתגלה בכל מקום במציאות. תפיסה זו של הנצרות שהקב"ה נמצא 'בשמים' מביאה לכך שכל מה שקשור לחיים האנושיים ולעולם הזה נשאר אצלה מנותק מאור ה', ולמעשה יש בה יאוש מהיכולת לרומם את העולם הזה ולקשר אותו לקב"ה. על כך אומרת התורה "וידעת היום והשבות אל לבבך כי ה' הוא האלהים בשמים ממעל ועל הארץ מתחת"   אף כאן פירוש המושגים 'ארץ' ו'שמים' אינו האדמה והעננים או הכוכבים, אלא השמים הם הצד הרוחני של הבריאה והארץ היא הצד החומרי שלה. השמים הם הנשמה, המשמעות הרוחנית של הבריאה, והארץ היא הצד החומרי, והקב"ה מתגלה בשני הצדדים הללו. ויש מקום להרחיב בדבר, אך לא במסגרת זו.
שאלה: כלאי הכרם ודיני עריס: איזו הדליה של גפנים מחילה עליהם דיני עריס? הבנתי שצרוף גפנים ע"מ שיחולו עליהם דיני עריס וצרופי עריסים על מנת שיחשבו כאחד, זה כל עוד אין בין הגפנים 8 אמות. האם ה-8 אמות זה בין עיקרי הגפנים או בין קצות נופי הגפנים? האם יין שמופק מגפנים שהיו ליד ירקות אוסר כלים ששהה בהם או בושל בהם?
תשובה: שמונה אמות אלו נמדדות מעיקרי הגפנים. אם זה קרוב על פי הגדרות ח (פ"ז ה"א), הרי שנאסר בהנאה והכלי שבושל בו הוא אסור (פ"ה ה"ז). בברכת התורה והארץ הרב יהודה הלוי עמיחי מכון התורה והארץ כפר דרום אשקלון
שאלה: משקפי שמש ללא בעלים: לפני כשנה מצאו ילדיי משקפי שמש נשיים. זה היה בשבת ליד ביה"כ אולם על הכביש בסמוך למכוניות שחנו. החניה סמוכה לבית חולים ועל אף שהיא של התושבים, רבים ממבקרי בית החולים משתמשים בה גם. יתכן שהמשקפיים שייכים לאחת המתפללות אולם סביר יותר להניח כי נפלו מאחת המכוניות, ויתכן שהבעלים כלל לא גרה בשכונה. תלינו מודעה בביה"כ אולם המשקפיים לא נדרשו ועד היום הם אצלי. אשמח לדעת מה דינם?
תשובה: במידה ואין סימנים במשקפים, הרי הם שייכות לכם (ואין לחשוש משום ייאוש שלא מדעת שאינו יאוש, שמשקפי שמש אדם ממשמש בהם תמיד במיוחד כשהוא נמצא בשמש ולכן ודאי שהבעלים שמו לב שנפלו המשקפים והתיאשו) (שו"ע חו"מ סי' רסב סעי' ג). חשוב לציין, שסוג המשקפים והחברה המייצרת אותם אינו נחשב סימן שהרי אף צבע של אבידה אינו סימן אלא צריך סימן המיוחד לבעלים הללו. (וראיה מחביות יין לאחר שנפתחו האוצרות שאינם סימן למרות שלפני פתיחת האוצרות הוי סימן למוכר) אא"כ מדובר במשקפיים נדירות במיוחד. כמו כן מקום המציאה לא יכול להחשב סימן כיון שהם היו זרוקות כבדרך נפילה ולא היו מונחות במקום כבדרך הנחה מדעת. אמנם אם בית הכנסת שהמשקפים נמצאו בסביבתו הינו גם בית מדרש שיש בו תלמידי חכמים מצויים, אזי צריך להכריז עליהם בבית המדרש אע"פ שאין סימנים באבידה, כיון שלתלמיד חכם מחזירים אבידה אף בלא סימן אם מכירה בטביעת עין, אך במקום שאין ת"ח מצויים אין צורך לחשוש שמא ישנם ת"ח ואינו צריך להכריז.(שם סעי' כא) אם יש סימנים על המשקפים הרי ישנה חובת השבה ואע"פ שהמשקפים נמצאו במקום ציבורי והומה אדם, אך כיון שרוב העוברים ושבים יהודים אין הבעלים מתיאשים ועדין יש חובת השבה ולשם כך יש להכריז על האבידה עד שישמעו השכנים הגרים בסביבות המקום בו נמצאה האבידה, ולאחר מכן חובתו לשמור על האבידה עד שיבוא אליהו. אמנם אם המשקפים אינם נדירות במיוחד, וניתן להשיג כמותם בחנויות, ניתן לשום את שווים ולהשתמש בהם, ואם יבואו הבעלים וידרשו אותם יתן להם את דמיהם. ואע"פ שיש חולקים וסוברים שדווקא בתשמישי מצוה נאמר דין זה, אך מפשט לשון השו"ע משמע כפוסקים שמותר בכל דבר המצוי לקנותו וכן נוהגים להורות פוסקי זמננו בפרט בימינו שיש הרבה מציאות שאין להם דורש. (שם סי' רסז סעי' כא) אך נחלקו אם צריכים שלושה אנשים שישומו את שוויהן או שיכול הוא לשום בעצמו את שוויהן. (יש לציין שאין צורך לשום את השווי של משקפים חדשות אלא את שוויהן כפי שנמצאו) לסיכום: אם אין סימן על המשקפים, הרי הם שלכם ואין חובת השבה (אא"כ תלמידי חכמים מצויים במקום). אם יש סימן, חייבים להכריז עד שידעו השכנים בסביבה ולאחר מכן ניתן לשום את שווי האבידה, לרשום את השווי בפנקס, ואז מותר להשתמש באבידה. הרב עמיחי נחמני
שאלה: מעשר יין לקידוש על יין יבש: בעל יקב אמור להפריש השנה מעשר ראשון ומעשר עני, שזה כ 20 מהיבול נטו. בפועל הוא בצר את הכרם פעמיים והניח את היין בשני מיכלים. הבציר המוקדם יצא עם מתיקות מועטת ולכן הוא ראוי להיות יין יבש ואילו הבציר המאוחר שהה זמן רב מדי בגפן, וכיוון שנהיה מתוק מדאי הוא יוגדר כיין לקידוש. היות והשווי המסחרי של היין היבש גדול יותר, הוא מעוניין לבצע את כל ההפרשה מהיין המתוק. האם הדבר אפשרי? (ראיתי שיש מתירים להפריש מעשר גם מאתרוגים הפסולים למצווה כיוון שהערך המסחרי הוא לא המדד ליפה מול רע וכו )
תשובה: איסור הפרשה מהרע על היפה לא שייך בימינו אלא לעניין מעשר ראשון, שהרי תרומות אנו מפרישים לכתחילה מהרע על היפה. וכן למעשר שני אין לכך משמעות, שהרי בכל מקרה הוא מחולל על פרוטה. אלא לעניין מעשר ראשון, שצריך לתת ללוי (סי' שלא סעי' נב), יש להפריש מהיפה. הפרשה של יקר ושאינו יקר איננה יפה ורע. וכן נראה מדברי המשנה (תרומות פ"ב מ"ה), שאמנם לדעת רבי יהודה "בצל פוליטקין" והיינו בצל עשירים (עיין פיה"מ) עדיף אבל אין הלכה כדעת רבי יהודה אלא כחכמים שממה שירצה יכול להפריש, ומשמע שאין עושר נחשב יפה ורע. ועל כן נראה שהדבר מותר לתת מעשר ראשון לפי היין המתוק. בברכת התורה והארץ הרב יהודה הלוי עמיחי מכון התורה והארץ כפר דרום אשקלון
שאלה: ללכת למסעדה עם חברות ו בית: האם לאשה נשואה מותר ללכת למסעדה עם חברות בערב אחרי העבודה?
תשובה: השאלה נשמעת מאד תמימה, כנראה שהשאלה יותר מורכבת. האם מדובר שהבעל מעודד את ההליכה או שמא זה פוגע בו?. אנא פרטי לנו מה מדובר ונוכל לענות יותר מדויק.
שאלה: לעילוי נשמת סבתי הנוצריה: סבא שלי וסבתא שלי נפטרו בהפרש של מס ימים. בצד אבא שלי, סבתא שלי היא נוצרייה אבל אבא שלי עבר גיור ואנחנו בבית דתיות. 1. האם מותר מותר להגיד עלייה קדיש (כי אני גם ככה קוראת עלייה תהילים, הולכת לשיעורי תורה ואנחנו מתפללים בשבילה ותורמת בשבילה, אז חשוב לי גם שיגידו עליה קדיש) 2. אנחנו תורמים כל מיני סידורים ובירכונים לעילוי נשמותיהם, מותר? 3. אם מותר, אז אם יש עוד משהו שרצוי לעשות אז אשמח לשמוע? אשמח לקבל תשובה מהר ככול האפשר כי זה חשוב לאבא שלי!
תשובה: בספרי, באהלה של תורה ח"א סי' ס, כתבתי שמותר להגיד קדיש על אב גוי וכן לעשות כל דבר לעלוי נשמתו.